
PARLAMENTUL ROMÂNIEI

CAMERA DEPUTAŢILOR

	     COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 10 iunie 2013        

 P l - x  175/2013            


AVIZ
asupra propunerii legislative „Legea apiculturii”
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare în procedură de urgenţă, cu propunerea legislativă „Legea apiculturii”, trimisă cu adresa nr. Pl. x. 175 din 3 iunie 2013 şi înregistrată cu nr. 31/706 din 3 iunie 2013.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră Decizională.

Potrivit dispoziţiilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă în şedinţa din 10 iunie 2013.
Senatul, în calitate de primă Cameră sesizată, a respins propunerea legislativă în şedinţa din 27 mai 2013.
Iniţiativa legislativă are ca obiect de reglementare activităţi apicole, în scopul valorificării superioare a resurselor melifere şi a produselor apicole şi, totodată, în vederea asigurării compatibilităţii legislaţiei naţionale cu reglementările europene în domeniu.
Membrii Comisiei au examinat propunerea legislativă supusă avizării, expunerea de motive, avizul favorabil cu observaţii şi propuneri al Consiliului Legislativ, transmis cu adresa nr. 256 din 9 aprilie 2013 şi punctul de vedere al Guvernului, transmis cu adresa nr. 666 din 10 mai 2013, prin care susţine iniţiativa legislativă.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a acestei iniţiative legislative.
În raport de obiectul şi conţinutul reglementării, propunerea legislativă face parte din categoria legilor ordinare. 
                     PREŞEDINTE,                        
                                    SECRETAR,

                Liviu-Bogdan CIUCĂ              

          Theodor-Cătălin NICOLESCU 

Consilier, Iuliana Fuiorea

